प्रशिक्षणका लागि धावक श्रेष्ठ इथियोपिया प्रस्थान
अफ्रिकी राष्ट्र इथियोपियाको राजधानी एडिस अबाबामा ३५ दिने प्रशिक्षण लिनका लागि नेपाली धावक सन्तोषी श्रेष्ठ आइतबार प्रस्थान गरेकी छन् ।
काठमाडौँ — अफ्रिकी राष्ट्र इथियोपियाको राजधानी एडिस अबाबामा ३५ दिने प्रशिक्षण लिनका लागि नेपाली धावक सन्तोषी श्रेष्ठ आइतबार प्रस्थान गरेकी छन् ।१३ औं दक्षिण एसियाली खेलकुद (साग) की स्वर्ण पदक विजेता धावक सन्तोषीलाई आइतबार बिदाइ गरिएको हो । सन्तोषीलाई आइतबार राष्ट्रिय खेलकुद परिषद् (राखेप) का सदस्य सचिव टंकलाल घिसिङ, नेपाल ओलम्पिक कमिटी (एनओसी) को महासचिव तथा एनआरएस स्पोर्ट्स फाउण्डेसनका फाउन्डर निलेन्द्रराज श्रेष्ठ, प्रशिक्षक रघु वन्तले एक कार्यक्रमकाबीच बिदाइ गरे ।ग्लोबल स्पोर्ट्स कम्युनिकेसनको छात्रवृत्ति, एनआरएनए स्पोर्ट्स फाउण्डेसनको पहलमा सन्तोषीले इथियोपियामा प्रशिक्षणको अवसर पाएकी हुन् । सन्तोषी इयर्ली ट्रस्टको आर्थिक सहयोग र ग्लोबल स्पोर्ट्स एथलेटिक्स खेलाडीको व्यवस्थापनमा प्रशिक्षणमा जान लागेकी हुन् । सन्तोषीले विश्व च्यापियन तथा ओलम्पिकमा स्वर्ण पदक विजेता खेलाडीलाई प्रशिक्षण दिइसकेका मुख्य प्रशिक्षक टेसेमा अब्सहिरोसँग प्रशिक्षण लिनेछिन् । अब्सहिरोको प्रशिक्षण टोलीमा प्रशिक्षकद्वय टेस्हे गेमेचु र यालेमजेर्फ येहुअलाव रहेका छन् । सन्तोषी मार्च २२ मा इथियोपियाबाट नेदरल्याण्ड्स जानेछिन् ।नेदरल्याण्ड्समा सन्तोषीको मेडिकल परीक्षण र प्रशिक्षण हुनेछ । नेदरल्याण्ड्सपछि सन्तोषी बेलायतको लण्डन पुगेर त्यहाँ प्रशिक्षण र केही प्रतियोगितामा सहभागिता जनाउने प्रशिक्षक वन्तले जानकारी दिए ।बिदाइपछि सन्तोषीले आफू ग्लोबल स्पोट्र्ससँग आबद्ध हुन पाएकोमा खुसी व्यक्त गरिन् । इथियोपियाको प्रशिक्षणले चीनमा आयोजना हुने एसियन गेम्समा आफ्नो प्रदर्शनमा सुधार हुने उनले विश्वास व्यक्त गरिन् । यस्तै राखेप सदस्यसचिव घिसिङले सन्तोषीको प्रशिक्षणमा राखेपले आवश्यक सहयोग गर्ने प्रतिबद्धता जनाएका छन् । कार्यक्रमबीच सन्तोषीलाई नेपाल भेटनरी एसोसिएसनले ५० हजार रुपैयाँ सहयोग गरेको छ ।